**К ОПУБЛИКОВАНИЮ**

КОМИ РЕСПУБЛИКАЛӦН

**ОЛАНПАС**

**«Торъя категория гражданаӧс оланінӧн (олан жыръясӧн)**

**могмӧдӧм серти социальнӧя отсалан мераяс сетӧмкӧд йитчӧм ӧткымын юалӧм йылысь» Коми Республикаса Оланпаслӧн 7 статьяӧ**

**вежсьӧмъяс пыртӧм йылысь**

Примитӧма Коми Республикаса

Каналан Сӧветӧн 2023 вося кӧч тӧлысь 21 лунӧ

**1 статья.** Пыртны «Торъя категория гражданаӧс оланінӧн (олан жыръясӧн) могмӧдӧм серти социальнӧя отсалан мераяс сетӧмкӧд йитчӧм ӧткымын юалӧм йылысь» Коми Республикаса Оланпаслӧн 7 статьяӧ (Коми Республикаса канму власьт органъяслӧн индӧд-тшӧктӧмъяс, 2015, 26 №, 366 ст.; 2016, 12 №, 152 ст.; 22 №, 347 ст.; 2017, 27 №, 487 ст.; 2018, 10 №, 177 ст.; 2019, 11 №, 154 ст.; 2021, 20 №, 367 ст.; 2022, 14 №, 211 ст.; 15 №, 230 ст.) татшӧм вежсьӧмъяс:

1) 1 юкӧнӧ содтыны татшӧм сюрӧса нёльӧд абзац:

«Бать-мамтӧм да бать-мам дӧзьӧртӧг кольӧм челядь лыдысь йӧзлӧн, кодъяс участвуйтісны Украинаын, Донецкӧй Народнӧй Республикаын, Луганскӧй Народнӧй Республикаын, Запорожскӧй обласьтын да Херсонскӧй обласьтын торъя военнӧй операцияын, тайӧ Оланпаслӧн 1 статьяса 1 пунктын индӧм мукӧд граждана дорысь, кодъясӧс пыртӧма списокӧ, эм олан жыръясӧн могмӧдӧм вылӧ верктуя инӧд.»;

2) содтыны татшӧм сюрӧса 31 юкӧн:

«31. Тайӧ Оланпаслӧн 1 статьяса 1 пунктын индӧм гражданалы торъя олан жыръяс медалан сёрнитчӧмъяс серти сетӧм олан жыръясӧ позьӧ овмӧдны налысь тыр арлыдтӧм челядьсӧ да верӧссӧ (гӧтырсӧ). Индӧм гражданаӧс пыртӧны торъя олан жыр медалан сёрнитчӧмӧ.

Тайӧ Оланпаслӧн 1 статьяса 1 пунктын индӧм гражданалӧн кувсьӧм дырйи меставывса асвеськӧдлан органлы колӧ примитны торъя оланін фондысь олан жырсӧ киритӧм йылысь помшуӧм да кырымавны тайӧ юкӧнса медводдза абзацын индӧм гражданакӧд тайӧ олан жыр серти социальнӧя медалан сёрнитчӧм Коми Республикаса Веськӧдлан котырӧн урчитӧм пӧрадокын.».

**2 статья.** Тайӧ Оланпасыс вынсялӧ сійӧс официальнӧя йӧзӧдан лун бӧрын дас лун кольӧм мысти.

Коми Республикаса Веськӧдлан котырлы примитны нормативнӧй инӧда актъяс, кутшӧмъяс могмӧдӧны тайӧ Оланпас збыльмӧдӧмсӧ.

Коми Республикаса Юралысь В.В. Уйба

Сыктывкар

2023 вося кӧч тӧлысь 26 лун

75-РЗ №